ORDE do 14 de xaneiro de 2009 pola que se ratifica o acordo de extinción da Fundación Arao e se dispón a súa inscrición no Rexistro de Fundacións de Interese Galego.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/01/2009

Visto o expediente de extinción da Fundación Arao presentado ante este protectorado de fundacións de interese galego,
Feitos:
Primeiro.-Con data do 20 de outubro de 2008 tivo entrada no rexistro desta consellería, solicitude de ratificación da extinción da Fundación Arao, adoptado polo padroado e a solicitude da súa inscrición no Rexistro de Fundacións de Interese Galego.
Segundo.-A fundación constituíuse en escritura pública outorgada en Santiago de Compostela o 30 de decembro de 2002, coa finalidade de promover, incentivar e executar cantas accións se orientasen á recuperación ambiental de Galicia, así como á recuperación dos danos causados polo afundimento do Prestige, canalizando as axudas públicas ou privadas que a este fin se destinasen.
Terceiro.-Por orde da Consellería da Presidencia e Administración Pública do 2 de xaneiro de 2003 a Fundación Arao foi clasificada como mixta e adscrita ao protectorado da dita consellería. Por orde da mesma consellería do 10 de xaneiro de 2003, foi declarada de interese galego e inscrita no Rexistro de Fundacións de Interese Galego, figurando inscrita no dito rexistro, sección da Consellería de Presidencia, Administracións Públicas e Xustiza co número 2002/23.
Cuarto.-O órgano de goberno da fundación na súa reunión do 24 de xullo de 2008, adoptou, por unanimidade, o acordo de extinción da fundación por imposibilidade de realización do fin fundacional.
Na tramitación do procedemento de extinción consta a seguinte documentación:
a) Certificación do secretario do padroado acreditativa da adopción do acordo de extinción polo padroado.
b) Texto do acordo de extinción e proposta de nomeamento de liquidadores.
c) Memoria xustificativa da concorrencia da causa de extinción invocada.
d) Documentación contable: balance de situación e conta de perdas e ganancias auditadas en 30 de abril de 2008 e estados financeiros en data 24 de xullo de 2008.
e) Informe xurídico da fundación sobre a memoria xustificativa e o acordo de extinción.
f) Informe favorable da Asesoría Xurídica da Consellería de Presidencia, Administracións Públicas e Xustiza.
g) Memoria-proposta da Secretaría Xeral da Consellería de Presidencia, Administracións Públicas e Xustiza propoñendo a elevación do acordo de extinción á Comisión de Secretarios Xerais.
h) Informe favorable da Comisión de Secretarios Xerais de data 29 de decembro de 2008.
Quinto.-En cumprimento do disposto no artigo 32.4º b) do Decreto 248/1992, do 18 de xuño, deuse traslado deste expediente á Comisión de Secretarios Xerais, que o examinou e emitiu o seu informe na súa xuntanza do 29 de decembro de 2008.
Fundamentos de dereito:
Primeiro.-Esta consellería é competente para coñecer o presente expediente en uso das facultades que lle confire o artigo 32.3º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego e o Decreto 37/2007, do 15 de marzo, polo que se establece a estrutura orgánica da Consellería de Presidencia Administracións Públicas e Xustiza.
Segundo.-Ao abeiro do disposto no artigo 44.1º c) da Lei 12/2006, do 1 de decembro, de fundacións de interese galego, a extinción das fundacións procederá cando sexa imposible realizar o fin fundacional.
Terceiro.-Os artigos 44, 45 e 46 da Lei 12/2006, do 1 de decembro, en relación co artigo 39 do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño, prevén para os supostos de extinción de fundacións, pola causa anteriormente exposta, a necesidade de acordo favorable do padroado adoptado pola maioría indicada no artigo 13.3º do citado decreto (2/3 dos asistentes sempre que ademais supoña maioría absoluta dos membros do padroado), que deberá ser ratificado polo protectorado, logo de tramitación do correspondente expediente en que conste a exposición razoada da causa determinante da extinción, o balance da fundación, a proposta da designación de liquidadores, e o proxecto de distribución de bens e dereitos da fundación resultantes do proceso de liquidación. O artigo 44.6º da Lei 12/2006, do 1 de decembro, establece que o acordo de extinción inscribirase no Rexistro de Fundacións de Interese Galego.
Cuarto.-No expediente tramitado para o efecto resulta acreditado o cumprimento dos requisitos exixidos pola normativa aplicable, en particular a memoria relativa á concorrencia da causa de extinción invocada xustifica suficientemente a imposibilidade da entidade de seguir cumprindo cos fins estatutarios, así como a improcedencia da modificación dos estatutos fundacionais e da fusión con outra entidade da mesma natureza.
Quinto.-O acordo de extinción da Fundación Arao adoptouse de acordo cos requisitos formais exixidos pola normativa legal e os estatutos da fundación, sendo aprobado por unanimidade dos membros do padroado.
Sexto.-O padroado da Fundación Arao carece de facultade de decidir sobre o destino dos bens e dereitos resultantes da liquidación, ao non terse previsto tal posibilidade nin na acta fundacional nin nos estatutos. Corresponde, polo tanto, ao protectorado decidir sobre este extremo, de conformidade co disposto no artigo 45 da Lei 12/2006, do 1 de decembro.
Polo exposto, e de conformidade co establecido na Lei 12/2006, do 1 de decembro de fundacións de interese galego, o Decreto 248/1992, de 18 de xuño, polo que se aproba o regulamento de organización e funcionamento do protectorado de fundacións de interese galego, e o Decreto 37/2007, do 15 de marzo, polo que se establece a estrutura orgánica da Consellería de Presidencia, Administracións Públicas e Xustiza,
DISPOÑO:
Primeiro.-Ratificar o acordo de extinción adoptado polo padroado da Fundación Arao e ordenar a súa inscrición no Rexistro de Fundacións de Interese Galego.
Segundo.-Aceptar a proposta de designación de liquidadores aos patróns Caixa Galicia e Caixanova, representados por Andrés Cuns Rial e Carlos Palleiro Álvarez, respectivamente, segundo consta no acordo do padroado.
Terceiro.-Designar beneficiario dos bens e dereitos resultantes da liquidación da Fundación Arao á Xunta de Galicia.
Esta resolución esgota a vía administrativa e contra ela poderán interpoñer recurso contencioso-administrativo perante a sala do contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, de acordo co establecido no artigo 14 da Lei 29/1998, do 13 de xullo, reguladora da xurisdición contencioso-administrativa. Sen prexuízo de poder interpor, se é o caso, recurso potestativo de reposición perante o conselleiro de Presidencia, Administracións Públicas e Xustiza, no prazo dun mes desde o día seguinte ao da notificación desta resolución, ou calquera outro recurso que considere procedente.
Santiago de Compostela, 14 de xaneiro de 2009.
José Luis Méndez Romeu
Conselleiro de Presidencia, Administracións
Públicas e Xustiza